Voormalige bankamptenaar gevonnis oor duisende rande se bedrogArgieffoto ter illustrasie (Foto: Unsplash/Johny Vino) ŉ Voormalige werknemer van ŉ bank op Sasolburg in die Vrystaat is tronkstraf opgelê nadat sy kliënte van die betrokke bank uit byna R120 000 bedrieg het. Violet Mahlatsi (41) het skuldig gepleit op verskeie aanklagte van bedrog en geldwassery. Lt.kol. Philani Nkwalase, woordvoerder van die Valke, het Saterdag in ŉ verklaring gesê Mahlatsi het in Maart vanjaar skuldig gepleit op 879 aanklagte van bedrog, 877 aanklagte van geldwassery en vyf aanklagte van die oortreding van die Wet op Elektroniese Kommunikasie en Transaksies. Dít nadat sy in September verlede jaar in hegtenis geneem is nadat die bankbestuurder twee klagte van ongemagtigde ontrekkings uit twee kliënte se bankrekeninge aanhangig gemaak het. Mahlatsi het dié geld dieselfde dag nog aan hulle terugbetaal deur haar bankkaart te gebruik. Mahlatsi is kort ná haar inhegtenisneming op borgtog van R5 000 vrygelaat. Die Valke het later in die hof onthul dat Mahlatsi tien niksvermoedende kliënte se bankkaarte gekloon het om onwettige transaksies uit te voer. Hierdie transaksies het meer as R118 000 beloop. Volgens Nkwalase is Mahlatsi tot ses jaar tronkstraf gevonnis op twee aanklagte van bedrog, waarvan drie jaar vir vyf jaar opgeskort is. Sy is ŉ verdere agt jaar tronkstraf opgelê vir verskeie ander aanklagte van bedrog, waarvan vyf jaar vir vyf jaar opgeskort is. Mahlatsi is verder tot sewe jaar tronkstraf gevonnis vir verskeie aanklagte van geldwassery, waarvan vier jaar vir vyf jaar opgeskort is. Sy is nog ŉ jaar tronkstraf opgelê vir die oortreding van die Wet op Elektroniese Kommunikasie en Transaksies. “Die vonnisse sal gelyklopend uitgedien word, wat beteken dat sy effektief drie jaar tronkstraf sal uitdien,” het Nkwalase verduidelik.